ORDE do 5 de maio de 2020 pola que se autoriza e se dá publicidade dunha relación de procedementos que, por razóns motivadas, deben continuar coa súa tramitación durante a vixencia do estado de alarma.
Consellería de Economía, Emprego e Industria — III. Outras disposicións — 11/05/2020

O Real decreto 463/2020, do 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, tras a modificación operada polo Real decreto 465/2020, do 17 de marzo, adopta na súa disposición adicional terceira a seguinte medida en materia de prazos:
1. Suspéndense termos e interrómpense os prazos para a tramitación dos procedementos das entidades do sector público. O cómputo dos prazos renovarase no momento en que perda vixencia o presente real decreto ou, de ser o caso, as súas prórrogas.
2. A suspensión de termos e a interrupción de prazos aplicarase a todo o sector público definido na Lei 39/2015, do 1 de outubro, do procedemento administrativo común das administracións públicas.
3. Non obstante o anterior, o órgano competente poderá acordar, mediante resolución motivada, as medidas de ordenación e instrución estritamente necesarias para evitar prexuízos graves nos dereitos e intereses do interesado no procedemento e sempre que este manifeste a súa conformidade, ou cando o interesado manifeste a súa conformidade con que non se suspenda o prazo.
4. Sen prexuízo do disposto nos puntos anteriores, desde a entrada en vigor do presente real decreto, as entidades do sector público poderán acordar motivadamente a continuación daqueles procedementos administrativos que veñan referidos a situacións estreitamente vinculadas aos feitos xustificativos do estado de alarma, ou que sexan indispensables para a protección do interese xeral ou para o funcionamento básico dos servizos.
(…)
Idéntica medida resulta asumida pola Resolución do 15 de marzo de 2020, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade ao acordo do Centro de Coordinación Operativa (Cecop), mediante o que se adoptan medidas preventivas en lugares de traballo do sector público autonómico como consecuencia da evolución epidemiolóxica do coronavirus COVID-19.
Como consecuencia do anterior, deben considerarse suspendidos
ex lege
os procedementos tramitados na Consellería de Economía, Emprego e Industria, coas soas excepcións que a propia normativa admite.
E como excepción, permítese que as administracións públicas poidan acordar a continuación daqueles procedementos administrativos referidos a situacións estreitamente vinculadas aos feitos xustificativos do estado de alarma, ou que sexan indispensables para a protección do interese xeral ou para o funcionamento básico dos servizos, sen que nestes supostos sexa necesario obter a conformidade previa das persoas interesadas.
De acordo co exposto, esta orde ten por obxecto autorizar motivadamente a continuación de procedementos desta consellería e dar publicidade desta decisión, para cumprir cos requisitos de fondo e de forma que a dita continuación exixe, e para dar resposta ás debidas exixencias de transparencia que rexen a actividade das administracións públicas.
No momento de ditarse esta orde cómpre ter presente que nos acordos do Cecop do 14 de abril de 2020 se inclúe a proposta para que as administracións públicas reactiven a tramitación de expedientes administrativos, emisión de informes e concesión de permisos e licenzas como medio necesario para a reactivación progresiva da actividade económica.
Por outra parte, esta orde complementa as previsións que, sobre a continuidade dos procedementos de subvención e contratación, se establecen nos Acordos do Consello da Xunta do 3 de abril (DOG 69-BIS, do 8 de abril).
Por todo o anterior, en uso das competencias atribuídas polo Decreto 135/2017, do 28 de decembro, polo que se establece a estrutura orgánica da Consellería de Economía, Emprego e Industria,
Primeiro. Autorizar motivadamente a continuación de procedementos desta consellería mentres estea vixente o estado de alarma, así como dar publicidade á dita autorización. Nos anexos á orde inclúense, organizadas por centros directivos, as relacións de procedementos que continúan e os motivos que xustifican a continuación.
Segundo. O concepto continuación enténdese no sentido amplo de inicio ou seguimento da tramitación dun procedemento xa iniciado.
Terceiro. A relación de procedementos contida no anexo poderá ser modificada ou ampliada de forma motivada, mentres siga vixente o estado de alarma.
Cuarto. Non son obxecto desta orde os procedementos de subvención nin os procedementos de contratación, aos cales se refiren os acordos do Consello da Xunta do 3 de abril (DOG 69-BIS, do 8 de abril), e nos cales a continuación de procedementos se formaliza conforme o disposto nos ditos acordos.
Santiago de Compostela, 5 de maio de 2020